CELEX: 32016R0958
Language: hu
Date: 2016-03-09 00:00:00
Title: A Bizottság (EU) 2016/958 felhatalmazáson alapuló rendelete (2016. március 9.) az 596/2014/EU európai parlamenti és tanácsi rendeletnek a befektetési ajánlások vagy befektetési stratégiát ajánló vagy javasló más információk tárgyilagos ismertetésére, valamint a különös érdekek közzétételére vagy az összeférhetetlenség jelzésére vonatkozó technikai szabályokat meghatározó szabályozástechnikai standardtervezetek tekintetében történő kiegészítéséről (EGT-vonatkozású szöveg)

17.6.2016   
            
            
               HU
            
            
               Az Európai Unió Hivatalos Lapja
            
            
               L 160/15
            
         A BIZOTTSÁG (EU) 2016/958 FELHATALMAZÁSON ALAPULÓ RENDELETE
   (2016. március 9.)
   az 596/2014/EU európai parlamenti és tanácsi rendeletnek a befektetési ajánlások vagy befektetési stratégiát ajánló vagy javasló más információk tárgyilagos ismertetésére, valamint a különös érdekek közzétételére vagy az összeférhetetlenség jelzésére vonatkozó technikai szabályokat meghatározó szabályozástechnikai standardtervezetek tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a piaci visszaélésekről, valamint a 2003/6/EK európai parlamenti és tanácsi irányelv és a 2003/124/EK, a 2003/125/EK és a 2004/72/EK bizottsági irányelv hatályon kívül helyezéséről szóló, 2014. április 16-i 596/2014/EU európai parlamenti és tanácsi rendeletre (1) (piaci visszaélésekről szóló rendelet) és különösen annak 20. cikke (3) bekezdésének harmadik albekezdésére,
   mivel:
   
               (1)
            
            
               A befektetési ajánlásokkal vagy befektetési stratégia ajánlására vagy javaslatára vonatkozó más információkkal (a továbbiakban: ajánlások) kapcsolatosan harmonizált szabályokra van szükség az ilyen információk tárgyilagos, világos és pontos ismertetése, valamint az érdekek és összeférhetetlenségek közzététele érdekében. E szabályokat be kell tartaniuk az ajánlásokat készítő vagy terjesztő személyeknek. Mindenekelőtt a tisztesség, a feddhetetlenség és a piaci átláthatóság legmagasabb normáinak biztosítása érdekében az ajánlásokat tárgyilagosan, és a piaci szereplőket vagy a nyilvánosságot nem félrevezető módon kell ismertetni.
            
         
               (2)
            
            
               Az ajánlásokat készítő vagy terjesztő minden személynek ki kell alakítania olyan szabályozásokat, amelyek biztosítják az információ tárgyilagos ismertetését, valamint az érdekek vagy összeférhetetlenségek tényleges közzétételét. Emellett további szabályozásokat kell kialakítani a személyek azon kategóriái számára, amelyek jellegüknél és tevékenységeiknél fogva általánosságban nagyobb kockázatot jelentenek a piac integritása és a befektetők védelme szempontjából. Ebbe a csoportba tartoznak a független elemzők, befektetési vállalkozások, hitelintézetek, olyan személyek, amelyek fő tevékenysége ajánlások készítése vagy terjesztése, és a számukra munkaszerződés alapján vagy más formában munkát végző természetes személyek, valamint a pénzügyi eszközök tekintetében befektetési döntést javasló egyéb személyek, amelyek magukat pénzügyi tapasztalattal vagy szakértelemmel rendelkezőként mutatják be, vagy akiket más piaci szereplők annak tekintenek (a továbbiakban: szakértők). Az ilyen szakértők azonosításával kapcsolatban figyelembe veendő, nem teljes körű jelek közé tartozik az, hogy milyen gyakran készítenek ajánlásokat; hányan követik az általuk tett ajánlásokat; személyes szakmai múltjuk, többek között, hogy a múltban készítettek-e hivatásszerűen ajánlásokat; és hogy korábbi ajánlásaikat közvetítik vagy közvetítették-e harmadik felek, például a média.
            
         
               (3)
            
            
               Közzé kell tenni az ajánlásokat készítők személyazonosságát, illetékes hatóságukat és adott esetben az ajánlások elkészítésének és terjesztésének napját és időpontját, mivel ezek értékes információt jelenthetnek a befektetők számára befektetési döntéseikkel kapcsolatban.
            
         
               (4)
            
            
               Az értékelések és módszertanok közzététele hasznos információ az ajánlások megértéséhez, valamint annak felméréséhez, hogy az azokat készítő személyek mennyire következetesen alkalmazzák az értékeléseket és módszertanokat. Az ugyanazon személy által készített és az ugyanabba az ágazatba tartozó vagy ugyanabban az országban lévő társaságokhoz kapcsolódó ajánlásokban törekedni kell arra, hogy az egységes közös tényezőket következetesen mutassák be. Ezen okokból a független elemzőknek, befektetési vállalkozásoknak, hitelintézeteknek, olyan személyeknek, amelyek fő tevékenysége ajánlások készítése vagy terjesztése, és a számukra munkaszerződés alapján vagy más formában munkát végző természetes személyeknek, valamint a szakértőknek az ajánlásokban meg kell magyarázniuk az általuk használt értékelésektől és módszertanoktól való bármely eltérést.
            
         
               (5)
            
            
               Az ajánlásokat készítő személyek érdekei, és az ezekhez kapcsolódó esetleges összeférhetetlenségek befolyásolhatják az említett személyek által az ajánlásaikban megfogalmazott véleményt. Annak érdekében, hogy értékelhető legyen az információ tárgyilagossága és megbízhatósága, helyénvaló közzétenni minden olyan kapcsolatot és körülményt, amelyről okkal feltételezhető, hogy sérti az információ tárgyilagosságát, beleértve az ajánlást készítő személynek vagy az ugyanahhoz a csoporthoz tartozó személynek azzal a pénzügyi eszközzel vagy kibocsátóval kapcsolatos érdekeit vagy összeférhetetlenségét, amelyre az ajánlás közvetlenül vagy közvetve vonatkozik.
            
         
               (6)
            
            
               Az érdekek és összeférhetetlenségek közzétételének kellően konkrétnak kell lennie ahhoz, hogy az ajánlás felhasználója megalapozott véleményt alakíthasson ki az érdek vagy összeférhetetlenség mértékéről és jellegéről. A független elemzőknek, befektetési vállalkozásoknak, hitelintézeteknek, olyan személyeknek, amelyek fő tevékenysége ajánlások készítése vagy terjesztése, és a számukra munkaszerződés alapján vagy más formában munkát végző természetes személyeknek, valamint a szakértőknek azt is közzé kell tenniük, hogy rendelkeznek-e egy előre meghatározott küszöbértéket meghaladó nettó hosszú vagy rövid pozícióval azon kibocsátó jegyzett tőkéjében, amelyre az ajánlás vonatkozik. Ebben az összefüggésben a nettó hosszú vagy rövid pozíciót a 236/2012/EU európai parlamenti és tanácsi rendelet (2) szerinti, a pozíciók kiszámítására vonatkozó módszertannak megfelelően kell kiszámítaniuk.
            
         
               (7)
            
            
               Az arányosság érdekében az ajánlásokat készítő személyek számára lehetővé kell tenni, hogy az e rendeletben meghatározott korlátokon belül kiigazítsák a tárgyilagos ismertetésre és az érdek vagy összeférhetetlenség közzétételére vonatkozó szabályozásaikat, többek között ha nem írásbeli ajánlásokat készítenek olyan módszerek felhasználásával, mint a találkozók, road show-k vagy audio- vagy videokonferenciák, valamint rádiós, televíziós vagy webes interjúk.
            
         
               (8)
            
            
               Az ajánlások készítőjén kívüli személy is terjesztheti az ajánlásokat változatlan, megváltoztatott vagy összegzett formában. Az, hogy az ajánlásokat terjesztő személyek milyen módon kezelik az ilyen ajánlásokat, lényeges hatással lehet arra, ahogyan a befektetők azokat értékelik. Mindenekelőtt az ajánlást terjesztő személy személyazonosságának és az eredeti ajánlás módosítása mértékének ismerete szolgálhat értékes információként a befektetők számára befektetési döntéseik meghozatalához.
            
         
               (9)
            
            
               Amennyiben az ajánlásokat terjesztő személyek az eredeti ajánlásnak csak néhány elemét extrapolálják, ez az eredeti ajánlás tartalmának lényeges megváltoztatásához vezethet. Az eredeti ajánlás irányultságának megváltoztatása (például egy „vételre ajánlott” megváltoztatása „tartásra ajánlottra” vagy „eladásra ajánlottra”, illetve fordítva, vagy a célárfolyam módosítása) mindig lényeges változtatásnak tekintendő.
            
         
               (10)
            
            
               A személyes adatok e rendelet keretében való kezelését a 95/46/EK európai parlamenti és tanácsi irányelvet (3) átültető nemzeti törvényi, rendeleti és közigazgatási rendelkezéseknek megfelelően kell végezni.
            
         
               (11)
            
            
               Ez a rendelet az Európai Értékpapír-piaci Hatóság által a Bizottságnak benyújtott szabályozástechnikai standardtervezeteken alapul.
            
         
               (12)
            
            
               Az Európai Értékpapír-piaci Hatóság nyilvános konzultációt folytatott az e rendelet alapját képező szabályozástechnikai standardtervezetekről, elemezte az esetleges kapcsolódó költségeket és hasznot, továbbá kikérte az 1095/2010/EU európai parlamenti és tanácsi rendelet (4) 37. cikkével összhangban létrehozott Értékpapírpiaci Érdekképviseleti Csoport véleményét.
            
         
               (13)
            
            
               A pénzügyi piacok zavartalan működésének biztosítása érdekében e rendeletnek sürgősen hatályba kell lépnie, és az e rendeletben foglalt rendelkezéseket ugyanattól az időponttól fogva kell alkalmazni, mint az 596/2014/EU rendeletben foglalt rendelkezéseket,
            
         ELFOGADTA EZT A RENDELETET:
   I. FEJEZET
   
      ÁLTALÁNOS RENDELKEZÉSEK
   
   1. cikk
   Fogalommeghatározások
   E rendelet alkalmazásában:
   a)   „szakértő”: az 596/2014/EU rendelet 3. cikke (1) bekezdése 34. pontjának ii. alpontjában említett személy, aki pénzügyi eszközök tekintetében ismétlődően befektetési döntéseket javasol és aki:
   
               i.
            
            
               önmagát pénzügyi szakértelemmel vagy tapasztalattal rendelkezőként mutatja be; vagy
            
         
               ii.
            
            
               ajánlását oly módon terjeszti elő, hogy más személyek okkal hiszik azt, hogy pénzügyi szakértelemmel vagy tapasztalattal rendelkezik;
            
         b)   „csoport”: a 2013/34/EU európai parlamenti és tanácsi irányelv (5) 2. cikke 11. pontjának meghatározása szerinti csoport.
   II. FEJEZET
   
      AZ AJÁNLÁSOK KÉSZÍTÉSE
   
   2. cikk
   Az ajánlások készítőinek személye
   (1)   A befektetési ajánlásokat vagy egy befektetési stratégiát ajánló vagy javasló más információkat (a továbbiakban: ajánlások) készítő személyeknek minden általuk készített ajánlásban világosan és feltűnően közzé kell tenniük személyazonosságukat és az ajánlás készítéséért felelős más személy(ek) személyazonosságára vonatkozó következő információkat:
   
               a)
            
            
               az ajánlás készítésében részt vevő minden természetes személy neve és munkakörének megnevezése;
            
         
               b)
            
            
               amennyiben az ajánlás készítésében részt vevő természetes vagy jogi személy szerződés alapján, például munkaszerződés alapján, vagy más formában egy jogi személy számára jár el, ennek a jogi személynek a neve.
            
         (2)   Amennyiben az ajánlásokat készítő személy befektetési vállalkozás, hitelintézet vagy egy olyan természetes személy, aki munkaszerződés alapján vagy más formában egy befektetési vállalkozás vagy egy hitelintézet számára végez munkát, ennek a személynek az (1) bekezdésben meghatározott információkon túl meg kell neveznie az ajánlásban az érintett illetékes hatóságot is.
   (3)   Amennyiben az ajánlást készítő személy nem a (2) bekezdésben említett személy, de az ajánlások készítése tekintetében önszabályozás vagy magatartási kódex hatálya alá tartozik, ennek a személynek az (1) bekezdésben meghatározott információkon túl közzé kell tennie az ilyen szabályokra vagy kódexekre vonatkozó hivatkozást.
   3. cikk
   Az ajánlások tárgyilagos ismertetésével kapcsolatos általános kötelezettségek
   (1)   Az ajánlásokat készítő személyek biztosítják, hogy ajánlásaik megfeleljenek a következő követelményeknek:
   
               a)
            
            
               a tényeket világosan megkülönböztetik az értelmezésektől, becslésektől, a véleményektől és a nem tényszerű információ más típusaitól;
            
         
               b)
            
            
               az információk minden lényeges forrását világosan és feltűnően feltüntetik;
            
         
               c)
            
            
               minden információforrás megbízható, illetve, ha kétség merül fel a forrás megbízhatóságára vonatkozóan, azt világosan jelzik;
            
         
               d)
            
            
               minden becslést, előrejelzést és valószínűsített célárfolyamot világosan és feltűnően ilyenként jelölnek meg, és a készítésük vagy felhasználásuk során alkalmazott lényeges feltételezéseket jelzik;
            
         
               e)
            
            
               világosan és feltűnően jelzik a napot és az időpontot, amikor az ajánlás elkészítése befejeződött.
            
         (2)   Amennyiben az (1) bekezdés b) vagy e) pontjában előírt információ közzététele aránytalan az ajánlás hosszával vagy formájával, többek között olyan, nem írásbeli ajánlások esetében, amelyeket találkozók, road show-k, audio- vagy videokonferenciák, valamint rádiós, televíziós vagy webes interjúk alkalmával fogalmaznak meg, az ajánlásokat készítő személynek meg kell adnia az ajánlásban, hogy az ajánlás felhasználója hol fér hozzá díjmentesen, közvetlenül és könnyen az előírt információhoz.
   (3)   Az ajánlásokat készítő személyek minden általuk készített ajánlást megindokolnak az illetékes hatóság számára annak kérésére.
   4. cikk
   Az ajánlások tárgyilagos ismertetésével kapcsolatban az 596/2014/EU rendelet 3. cikke (1) bekezdése 34. pontjának i. alpontjában említett személyekre és a szakértőkre alkalmazandó további kötelezettségek
   (1)   Az 596/2014/EU rendelet 3. cikke (1) bekezdése 34. pontjának i. alpontjában említett személyeknek és a szakértőknek a 3. cikkben meghatározott információkon túlmenően világos és feltűnő módon bele kell foglalniuk az ajánlásba a következő információkat:
   
               a)
            
            
               ha az ajánlást közölték a kibocsátóval, amelyre az ajánlás közvetlenül vagy közvetve vonatkozik, és ezt követően módosították, erre vonatkozó nyilatkozat;
            
         
               b)
            
            
               az értékelés vagy módszertan bármely alapjának összefoglalása és a pénzügyi eszköz vagy egy kibocsátó értékeléséhez, vagy egy pénzügyi eszköz célárfolyamának meghatározásához felhasznált, alapul szolgáló feltételezések, valamint az értékelésben, módszertanban vagy az alapul szolgáló feltételezésekben tett változtatások jelzése és összefoglalása;
            
         
               c)
            
            
               annak megjelölése, hogy hol férhető hozzá közvetlenül és könnyen az értékelésre vagy módszertanra és az alapul szolgáló feltételezésekre vonatkozó részletes információ, amennyiben az ajánlásokat készítő személy nem oltalmazott modelleket használt;
            
         
               d)
            
            
               annak megjelölése, hogy hol férhető hozzá közvetlenül és könnyen az oltalmazott modellekre vonatkozó részletes információ, amennyiben az ajánlásokat készítő személy oltalmazott modelleket használt;
            
         
               e)
            
            
               az ajánlások jelentésére – például, hogy „vételre”, „eladásra” vagy „tartásra” ajánlott –, és annak a befektetésnek az időtartamára vonatkozó megfelelő magyarázat, amelyre az ajánlás vonatkozik, valamint a feltételezések érzékenységi elemzését is magában foglaló megfelelő kockázati figyelmeztetések feltüntetése;
            
         
               f)
            
            
               utalás az ajánlás aktualizálásának tervezett gyakoriságára;
            
         
               g)
            
            
               az ajánlásban említett, pénzügyi eszközökre vonatkozó árfolyamok vonatkozó napjának és időpontjának megjelölése;
            
         
               h)
            
            
               amennyiben az ajánlás eltér az ugyanazt a pénzügyi eszközt vagy kibocsátót érintő, az előző 12 hónapos időszakban terjesztett korábbi ajánlásoktól, a módosítások és a korábbi ajánlás dátumának feltüntetése; valamint
            
         
               i)
            
            
               a bármely pénzügyi eszközre vagy kibocsátóra vonatkozó, az előző 12 hónapos időszakban terjesztett összes ajánlásuk listája, amely minden ajánlás tekintetében tartalmazza: a terjesztés dátumát, a 2. cikk (1) bekezdésének a) pontjában említett természetes személy(ek) személyazonosságát, a célárfolyamot és a terjesztés időpontjában érvényes piaci árfolyamot, az ajánlás irányultságát és a célárfolyam vagy az ajánlás érvényességének időtartamát.
            
         (2)   Amennyiben az (1) bekezdés b), e) vagy i) pontjában előírt információ közzététele aránytalan az ajánlás hosszával vagy formájával, többek között olyan, nem írásbeli ajánlások esetében, amelyeket találkozók, road show-k, audio- vagy videokonferenciák, valamint rádiós, televíziós vagy webes interjúk alkalmával fogalmaznak meg, az ajánlásokat készítő személynek meg kell adnia az ajánlásban, hogy az ajánlás felhasználója hol fér hozzá díjmentesen, közvetlenül és könnyen az előírt információhoz.
   5. cikk
   Az érdekek vagy az összeférhetetlenségek közzétételével kapcsolatos általános kötelezettségek
   (1)   Az ajánlásokat készítő személyeknek közzé kell tenniük ajánlásaikban minden olyan kapcsolatot és körülményt, amelyről okkal feltételezhető, hogy sérti az ajánlás tárgyilagosságát, beleértve a részükről fennálló, vagy a számukra szerződés alapján, például munkaszerződés alapján, vagy más formában munkát végző, az ajánlás készítésében részt vevő természetes vagy jogi személyek részéről fennálló, azzal a pénzügyi eszközzel vagy kibocsátóval kapcsolatos érdekeket vagy összeférhetetlenségeket, amelyre az ajánlás közvetlenül vagy közvetve vonatkozik.
   (2)   Amennyiben az (1) bekezdésben említett, ajánlást készítő személy jogi személy, az (1) bekezdésnek megfelelően közzéteendő információnak ki kell terjednie az ugyanazon csoporthoz tartozó bármely személy érdekeire vagy összeférhetetlenségeire is, amelyek:
   
               a)
            
            
               az ajánlás készítésében részt vevő személyek számára ismertek, vagy okkal feltételezhetően ismertek; vagy
            
         
               b)
            
            
               ismertek olyan személyek számára, akik, jóllehet nem vettek részt az ajánlás készítésében, hozzáfértek, vagy okkal feltételezhetően hozzáférhettek az ajánláshoz annak befejezése előtt.
            
         (3)   Amennyiben az (1) bekezdésben említett, ajánlást készítő személy természetes személy, az (1) bekezdésnek megfelelően közzéteendő információnak ki kell terjednie a vele szoros kapcsolatban álló bármely személy érdekeire vagy összeférhetetlenségeire is.
   6. cikk
   Az érdekeknek vagy az összeférhetetlenségeknek az 596/2014/EU rendelet 3. cikke (1) bekezdése 34. pontjának i. alpontjában említett személyek és a szakértők általi közzétételével kapcsolatos további kötelezettségek
   (1)   Az 596/2014/EU rendelet 3. cikke (1) bekezdése 34. pontjának i. alpontjában említett személynek és a szakértőnek az 5. cikkben meghatározott információkon túlmenően bele kell foglalnia az ajánlásba a következő információkat az azzal a kibocsátóval kapcsolatos érdekeire és összeférhetetlenségeire vonatkozóan, amelyre az ajánlás közvetlenül vagy közvetve vonatkozik:
   
               a)
            
            
               ha a kibocsátó teljes jegyzett tőkéjének 0,5 %-át kitevő küszöböt meghaladó, a 236/2012/EU rendelet 3. cikkének és a 918/2012/EU felhatalmazáson alapuló bizottsági rendelet (6) III. és IV. fejezetének megfelelően számított nettó hosszú vagy rövid pozícióval rendelkezik, erre vonatkozó nyilatkozat, pontosítva, hogy hosszú vagy rövid a nettó pozíció;
            
         
               b)
            
            
               ha teljes jegyzett tőkéjének 5 %-át meghaladó részesedése van a kibocsátónak, erre vonatkozó nyilatkozat;
            
         
               c)
            
            
               ha az ajánlást készítő személy vagy az ezzel a személlyel azonos csoportba tartozó bármely más személy:
               
                           i.
                        
                        
                           árjegyző vagy likviditás biztosítója a kibocsátó pénzügyi eszközei tekintetében, erre vonatkozó nyilatkozat;
                        
                     
                           ii.
                        
                        
                           a kibocsátó pénzügyi eszközei bármilyen nyilvános kibocsátásának vezető szervezője vagy társ-vezetőszervezője volt az előző 12 hónapban, erre vonatkozó nyilatkozat;
                        
                     
                           iii.
                        
                        
                           a 2014/65/EU irányelv (7) I. mellékletének A. és B. szakaszában meghatározott befektetési szolgáltatások nyújtására vonatkozóan a kibocsátóval kötött megállapodás részes fele, erre vonatkozó nyilatkozat, feltéve, hogy ez nem vonja maga után bizalmas kereskedelmi információ közzétételét, és a megállapodás az előző 12 hónapban hatályban volt, vagy ugyanezen időszak alatt kompenzáció fizetésére vagy abban való részesülésre vonatkozó kötelezettséget keletkeztetett;
                        
                     
                           iv.
                        
                        
                           a kibocsátóval az ajánlás készítésére vonatkozóan kötött megállapodás részes fele, erre vonatkozó nyilatkozat.
                        
                     
         (2)   Amennyiben az (1) bekezdésben említett személy befektetési vállalkozás, hitelintézet vagy egy olyan természetes vagy jogi személy, aki szerződés, például munkaszerződés alapján vagy más formában egy befektetési vállalkozás vagy egy hitelintézet számára végez munkát, ennek a személynek az (1) bekezdésben meghatározott információkon túl a következő információkat kell belefoglalnia az ajánlásba:
   
               a)
            
            
               az ajánlások tekintetében az összeférhetetlenségek megelőzésére és elkerülésére általa létrehozott hatékony belső szervezeti és igazgatási megoldások, valamint információs korlátok leírása;
            
         
               b)
            
            
               ha a munkaszerződés alapján vagy más formában számára munkát végző, és az ajánlás elkészítésében részt vevő természetes vagy jogi személyek díjazása közvetlenül kapcsolódik a 2014/65/EU irányelv I. mellékletének A. és B. szakaszában meghatározott befektetési szolgáltatások keretében teljesített ügyletekhez, vagy általa vagy ugyanazon csoporthoz tartozó más jogi személy által teljesített ügyletekhez, vagy kereskedési díjakhoz, amelyet ő maga vagy az ugyanazon csoporthoz tartozó más jogi személy kap, erre vonatkozó nyilatkozat;
            
         
               c)
            
            
               a részvények árfolyamára és a vétel időpontjára vonatkozó információ, amennyiben az első albekezdésben említett személy számára munkaszerződés alapján, vagy más formában munkát végző természetes személyek, akik részt vettek az ajánlás elkészítésében, kapnak vagy vásárolnak azon kibocsátó részvényeiből, amelyre az ajánlás közvetlenül vagy közvetve vonatkozik, az ilyen részvények nyilvános kibocsátása előtt.
            
         (3)   Amennyiben az (1) bekezdésben említett személy befektetési vállalkozás, hitelintézet vagy egy olyan természetes vagy jogi személy, aki szerződés, például munkaszerződés alapján vagy más formában egy befektetési vállalkozás vagy egy hitelintézet számára végez munkát, ennek a személynek negyedévente közzé kell tennie az összes ajánlásból a „vételre ajánlott”, „tartásra ajánlott”, „eladásra ajánlott” vagy ezzel egyenértékű kifejezések szerinti ajánlások arányát az előző 12 hónapra vonatkozóan, valamint a minden egyes ilyen kategóriának megfelelő kibocsátók arányát azon kibocsátók tekintetében, amelyeknek a szóban forgó személy a 2014/65/EU irányelv I. mellékletének A. és B. szakaszában meghatározott lényeges befektetési szolgáltatásokat nyújtott az előző 12 hónapban.
   (4)   Amennyiben az (1) és (2) bekezdésben említett információ közzététele aránytalan az ajánlás hosszával vagy formájával, többek között olyan, nem írásbeli ajánlások esetében, amelyeket találkozók, road show-k, audio- vagy videokonferenciák, valamint rádiós, televíziós vagy webes interjúk alkalmával fogalmaznak meg, az ajánlásokat készítő személynek meg kell adnia az ajánlásban, hogy az ajánlás felhasználója hol fér hozzá díjmentesen, közvetlenül és könnyen az előírt információhoz.
   7. cikk
   Az ajánlások terjesztése készítőik által
   Amennyiben egy ajánlást az azt készítő személy terjeszt, akkor bele kell foglalnia az ajánlásba azt a napot és időpontot, amikor az ajánlás terjesztésére első alkalommal sor került.
   III. FEJEZET
   
      HARMADIK SZEMÉLYEK ÁLTAL KÉSZÍTETT AJÁNLÁSOK TERJESZTÉSE
   
   8. cikk
   Az ajánlások terjesztésére vonatkozó intézkedések
   (1)   A harmadik fél által készített ajánlásokat terjesztő személyeknek a következő információkat kell közölniük az ajánlások felhasználóival:
   
               a)
            
            
               személyazonosságuk, világos és feltűnő módon;
            
         
               b)
            
            
               minden olyan kapcsolat és körülmény, amelyről okkal feltételezhető, hogy sérti az ajánlás tárgyilagos ismertetését, többek között a pénzügyi eszközhöz vagy azon kibocsátóhoz kapcsolódó érdekek vagy összeférhetetlenségek, amelyre az ajánlás közvetlenül vagy közvetve vonatkozik;
            
         
               c)
            
            
               az ajánlás első terjesztésének napja és időpontja.
            
         (2)   Amennyiben az (1) bekezdésben említett személy befektetési vállalkozás, hitelintézet vagy egy olyan természetes vagy jogi személy, aki szerződés, például munkaszerződés alapján vagy más formában egy befektetési vállalkozás vagy egy hitelintézet számára végez munkát, ennek a személynek az (1) bekezdésben meghatározott információkon túl a következő információkat kell közölnie az ajánlást felhasználó személyekkel:
   
               a)
            
            
               az érintett illetékes hatóság megnevezése;
            
         
               b)
            
            
               saját érdekei vagy az összeférhetetlenségek jelzése az 5. cikkben és a 6. cikk (1) és (2) bekezdésében meghatározottak szerint, kivéve, ha az adott személy az ugyanazon csoporton belül készített ajánlások terjesztési csatornájaként jár el, és nem rendelkezik mérlegelési jogkörrel a terjesztendő ajánlások kiválasztása tekintetében.
            
         9. cikk
   Az ajánlások összefoglalójának vagy kivonatának terjesztésére vonatkozó további intézkedések
   (1)   A 8. cikkben meghatározott információkon túl a harmadik fél által készített ajánlás összefoglalóját vagy kivonatát terjesztő személynek biztosítania kell, hogy az ilyen összefoglaló vagy kivonat:
   
               a)
            
            
               világos és nem félrevezető;
            
         
               b)
            
            
               összefoglalóként vagy kivonatként azonosított;
            
         
               c)
            
            
               egyértelműen megjelöli az eredeti ajánlást.
            
         (2)   Az (1) bekezdésben említett személyeknek azt is biztosítaniuk kell, hogy az ajánlás készítőjével kapcsolatos, a 2–6. cikkben előírt információkat vagy közvetlenül, magában az összefoglalóban vagy kivonatban, vagy arra a helyre való hivatkozás révén tegyék elérhetővé, ahol az említett információ az ajánlás összefoglalóját vagy kivonatát felhasználó személy számára díjmentesen hozzáférhető.
   10. cikk
   A lényegesen megváltoztatott ajánlások terjesztésére vonatkozó további intézkedések
   (1)   A 8. cikkben meghatározott információkon túl a harmadik fél által készített, lényegesen megváltoztatott ajánlást terjesztő személynek biztosítania kell, hogy az ajánlás egyértelműen, részletesen jelölje a lényeges változtatást.
   (2)   Az (1) bekezdésben említett személyeknek a lényeges változtatás esetében teljesíteniük kell a 2–5. cikkben meghatározott követelményeket, és a lényegesen megváltoztatott ajánlásban hivatkozniuk kell arra a helyre, ahol az eredeti ajánlás készítőjével kapcsolatos, a 2–6. cikkben meghatározott információk a lényegesen megváltoztatott ajánlást felhasználó személyek számára díjmentesen hozzáférhetőek.
   IV. FEJEZET
   
      ZÁRÓ RENDELKEZÉSEK
   
   11. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő napon lép hatályba.
   Ezt a rendeletet 2016. július 3-tól kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. március 9-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 173., 2014.6.12., 1. o.
   
   
      (2)  Az Európai Parlament és a Tanács 2012. március 14-i 236/2012/EU rendelete a short ügyletekről és a hitel-nemteljesítési csereügyletekkel kapcsolatos egyes szempontokról (HL L 86., 2012.3.24., 1. o.).
   
      (3)  Az Európai Parlament és a Tanács 1995. október 24-i 95/46/EK irányelve a személyes adatok feldolgozása vonatkozásában az egyének védelméről és az ilyen adatok szabad áramlásáról (HL L 281., 1995.11.23., 31. o.).
   
      (4)  Az Európai Parlament és a Tanács 2010. november 24-i 1095/2010/EU rendelete az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
   
      (5)  Az Európai Parlament és a Tanács 2013. június 26-i 2013/34/EU irányelve a meghatározott típusú vállalkozások éves pénzügyi kimutatásairól, összevont (konszolidált) éves pénzügyi kimutatásairól és a kapcsolódó beszámolókról, a 2006/43/EK európai parlamenti és tanácsi irányelv módosításáról, valamint a 78/660/EGK és a 83/349/EGK tanácsi irányelv hatályon kívül helyezéséről (HL L 182., 2013.6.29., 19. o.).
   
      (6)  A Bizottság 2012. július 5-i 918/2012/EU felhatalmazáson alapuló rendelete a short ügyletekről és a hitel-nemteljesítési csereügyletekkel kapcsolatos egyes szempontokról szóló 236/2012/EU európai parlamenti és tanácsi rendeletnek a fogalommeghatározások, a nettó rövid pozíciók számítása, az állampapírral kapcsolatos fedezett hitel-nemteljesítési csereügyletek, a bejelentési küszöbértékek, a korlátozások felfüggesztéséhez szükséges likviditási küszöbértékek, a pénzügyi eszközök jelentős árfolyamesése és a káros hatással járó események tekintetében történő kiegészítéséről (HL L 274., 2012.10.9., 1. o.).
   
      (7)  Az Európai Parlament és a Tanács 2014. május 15-i 2014/65/EU irányelve a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról (HL L 173., 2014.6.12., 349. o.).